OSHO

KREATIVITÁS

MERJ ÖNMAGAD LENNI,
ÉS HAGYD KIBONTAKOZNI EGYÉNISÉGED

ÉDESVÍZ KIADÓ
BUDAPEST

A fordítás az alábbi kiadás alapján készült:

Osho / Creativity: Unleashing the Forces Within

St. Martin’s Press, New York, 1999

Fordította

Kovács Ivett

Szerkesztette

Molnár Eszter

Copyright © Osho International Foundation, Switzerland, 1999

Hungarian translation © Kovács Ivett, 2005

Hungarian edition © Neemtree Corporation AG, 2016

Cover design © Neemtree Corporation AG, 2016

OSHO az Osho International Foundation által
bejegyzett védjegy, használata engedélyezve.

A könyv tartalma Osho előadássorozatának
szerkesztett változata.

Osho minden előadása teljes egészében kiadásra került könyv formájában, s az eredeti audiofelvételek is elérhetők. A hangfelvételek és a teljes írásos archívum elérhető az Osho Library internetes oldalán:

www.osho.com

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Édesvíz Kiadó Kft.

Elektronikus változat
Békyné Kiss Adrien

ISBN 978-963-597-5 (epub)

ISBN 978-963-598-2 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Előszó

A szabadság illata

Mottó

A vászon előkészítése

A három dimenzió

Lazulj el a cselekedetben!

Cselekedj a természettel harmóniában!

Öt akadály

1. Öntudatosság

2. Tökéletesség

3. Intellektus

4. Meggyőződés

5. A hírnévjáték

Négy kulcs

1. Légy újra gyermek!

2. Állj készen a tanulásra!

3. Találd meg a nirvánát a hétköznapiban!

4. Légy álmodozó!

Négy kérdés

1. Emlékezet és képzelet

2. Gyermekágyi depresszió

3. Kreativitás és fajkeresztezés

4. A pénz művészete

Teremtés

A legvégső kreativitás, az életed értelme

A szerzőről

Osho Nemzetközi Meditációs Központ

Előszó

A szabadság illata

A kreativitás a létező legnagyobb lázadás. Ha teremteni akarsz, meg kell szabadulnod minden beléd nevelt meggyőződéstől; máskülönben kreativitásod nem lesz más, mint másolás – mindössze egy indigómásolat lesz. Csupán akkor lehetsz kreatív, ha egyén vagy, a tömegpszichózis részeként nem tudsz teremteni. A tömegpszichózis nem kreatív; vánszorgó életet él, nem ismer táncot, sem dalt, sem örömöt; gépies.

Aki teremt, nem követheti a jól kitaposott ösvényt. Fel kell kutatnia a saját útját, magának kell keresgélnie az élet dzsungelében. Egyedül kell mennie; ki kell hullania a tömeg-elméből, a kollektív pszichózisból. A kollektív elme a legalsóbb elme a világon – még az úgynevezett idióták is felette állnak a kollektív idiotizmusnak. De a kollektivitásnak megvannak a maga vonzerői: tiszteli az embereket, becsüli az embereket, ha azok szüntelenül ragaszkodnak hozzá, hogy a kollektív elme az egyetlen helyes út.

Aki teremt, nem követheti a jól kitaposott ösvényt. Egyedül kell mennie; ki kell hullania a tömeg-elméből, a kollektív pszichózisból.

Szükségszerűen következett, hogy a múltban minden kreatív embernek – festőknek, táncosoknak, zenészeknek, költőknek, szobrászoknak – le kellett mondania a tekintélyről. Egyfajta bohém életet kellett élniük, csavargóéletet; ez volt az egyetlen lehetőségük arra, hogy kreatívak lehessenek. Ez azt igényli, hogy ne élj annyira a jövőben. Ha érted, amit mondok, ha érzed, hogy igazság van abban, amit mondok, akkor a jövőben mindenki egyénként él majd, és nem lesz szükség bohém életre. A bohém élet egy rögzült, ortodox, konvencionális, tiszteletre méltó élet mellékterméke.

Én azon dolgozom, hogy leromboljam a kollektív elmét, és minden egyént megszabadítsak önmagától. Akkor nincsenek problémák; akkor úgy élhetsz, ahogyan élni akarsz. Valójában az emberiség csak azon a napon születik meg igazán, amikor az egyént a lázadásában tisztelik. Az emberiség még nem született meg; még mindig a méhben van. Amit emberiségnek látsz, az csupán egy hatalmas szemfényvesztés. Hacsak nem adunk egyéni szabadságot minden egyes embernek, abszolút szabadságot minden egyes embernek ahhoz, hogy önmaga legyen, hogy a maga módján létezzen… És azt, természetesen, hogy ne kelljen beleavatkoznia senkinek az ügyeibe – ez is a szabadság része. Senkinek nem kellene beleavatkoznia mások ügyeibe.

De a múltban mindenki beleütötte az orrát mindenki más dolgába – még az olyan történésekbe is, amelyek teljesen magánjellegűek, amelyekhez semmi köze a társadalomnak. Például ha beleszeretsz egy nőbe, ahhoz mi köze a társadalomnak? Ez tisztán személyes ügy, nem a piacra való. Ha két ember megegyezik abban, hogy szerelemben egyesülnek, a társadalomnak nem lenne szabad beleavatkoznia. De a társadalom beleavatkozik minden lehetséges eszközzel, közvetlen vagy közvetett módon. A rendőr a szerelmesek közé fog állni, a bíró a szerelmesek közé fog állni. És ha ez még nem lenne elég, a társadalmak teremtettek egy szuperrendőrt, Istent, aki vigyázni fog rád.

Isten ideája a leselkedő szomszéd alakja, aki még a fürdőszobában sem hagy magadra, aki a kulcslyukon át kukucskál, figyeli, mit teszel. Ez undorító! A világ minden vallása azt mondja, hogy Isten szüntelenül figyel téged – ez undorító, miféle Isten az ilyen? Nincs más dolga, mint figyelni mindenkit, követni mindenkit? Úgy tűnik, ő a legvégső detektív!

Az emberiségnek új termőföldre van szüksége – a szabadság földjére. A bohémizmus egy reakció volt, egy szükséges reakció, de ha az én vízióm megvalósul, akkor nem lesz szükség bohémizmusra, mert nem lesz úgynevezett kollektív elme, amely uralkodni próbál az embereken. Akkor mindenki békében lesz önmagával. Természetesen nem kell beleavatkoznod senki dolgába – de ha a saját életedről van szó, azt a saját elhatározásaid szerint kell élned.

Csupán ekkor van kreativitás. A kreativitás az egyéni szabadság illata.

A kreatív ember olyan, akinek sikerül bepillantást nyernie, aki olyan dolgokat lát, amelyeket előtte még senki, olyan dolgokat hall, amelyeket előtte még senki – ez a kreativitás.

A vászon előkészítése

Amint eltűnik a patológia, mindenki teremtővé lesz. Engedd, hogy a lehető legmélyebb megértéssé váljon benned: csupán a beteg emberek destruktívak. Az egészséges emberek kreatívak. A kreativitás a valódi egészség illata. Amikor valaki valóban egészséges és egész, a kreativitás természetesen érkezik el hozzá, s feltámad benne az alkotás vágya.

A három dimenzió

Az emberiség mára válaszúthoz érkezett. Eddig egydimenziós emberekként éltünk, amit kimerítettünk. Most már sokkal gazdagabb emberi lényekre van szükségünk, háromdimenziósokra. A három dimenzió pedig: az első a tudatosság, a második a részvét, a harmadik a kreativitás.

A tudatosság: létezés, a részvét: érzés, a kreativitás: cselekedet. Az én elképzelésem szerint az új embernek mindhármat egyesítenie kell magában. Amit én adok neked, az a legnagyobb kihívás, amelyet valaha is kaptál, a legnehezebben véghezvihető feladat. Olyan meditatívnak kell lenned, mint a Buddha, olyan szeretetteljesnek, mint Krisna, olyan kreatívnak, mint Michelangelo vagy Leonardo da Vinci. Egyszerre kell lenned mind egy időben. Csupán akkor érheted el a totalitásodat; máskülönben valami mindig hiányozni fog belőled. És az, ami hiányzik belőled, féloldalassá tesz, elégedetlenné. Nagyon magas csúcsra juthatsz fel, ha egydimenziós vagy, de csupán egy csúcs leszel. Én azt szeretném, ha egy egész Himalája-láncolat lennél; nem csupán egy csúcs, de csúcs csúcs hátán.

Nagyon magas csúcsra juthatsz fel, ha egydimenziós vagy, de csupán egy csúcs leszel. Én azt szeretném, ha egy egész Himalája-láncolat lennél; nem csupán egy csúcs, de csúcs csúcs hátán.

Az egydimenziós ember kudarcot vallott. Nem sikerült csodálatos Földet teremtenie, nem tudta megteremteni a mennyországot a földön. Kudarcot vallott, teljes kudarcot! Teremtett néhány csodálatos embert, de nem tudta átalakítani az egész emberiséget, nem tudta felemelni az egész emberiség tudatosságát. Csupán néhány egyén világosodott meg itt-ott. Ez már nem segít többé. Több megvilágosodott emberre van szükségünk, méghozzá háromdimenziós módon megvilágosodottra. Én így definiálom az új embert. A Buddha nem volt költő – de az új emberiség, azok az emberek, akik most válnak buddhává, költők lesznek. Amikor azt mondom: „költő”, nem úgy értem, hogy verseket kell írnod – költőinek kell lenned. Az életednek kell költőinek lennie, a megközelítésednek kell költőinek lennie.

A logika száraz, a költészet élő. A logika nem tud táncolni; a logika számára lehetetlenség a tánc. A logikát táncolni látni, az olyan lenne, mintha Mahátma Gandhi táncolna! Nagyon nevetségesen festene. A költészet tud táncolni; a költészet a szíved tánca. A logika nem tud szeretni – beszélni tud a szeretetről, de szeretni nem tud; a szeretet illogikusnak tűnik. Csak a költészet tud szeretni, csak a költészet képes beleugrani a szeretet paradoxonába.

A logika hideg, nagyon hideg; mindaddig jó, amíg matematikáról van szó, de az emberiség tekintetében nem jó. Ha az emberiség túl logikussá válik, akkor az emberiség eltűnik; akkor csak számok vannak, nem emberi lények – behelyettesíthető számok.

A költészettől, szeretettől és érzéstől mélységet, melegséget kapsz. Olvadtabbá válsz, veszítesz a hidegségedből. Emberibbé válsz. A Buddha szuperember, efelől semmi kétség, de elveszíti az emberi dimenzióját. Túlvilági jelenség. Megtalálható benne a túlvilági létezés szépsége, de nincs meg benne Zorba, a görög szépsége. Zorba nagyon e világi. Én azt szeretném, ha te egyszerre lennél mindkettő: Zorba, a buddha. Meditatívnak kell lenni, de nem az érzések ellenségének. Meditatívnak kell lenni, de tele érzéssel, csordultig szeretettel. És kreatívnak kell lenni. Ha a szereteted csupán egy érzés, amelyet nem változtatsz cselekedetté, nem lesz hatással az emberiségre. Valósággá kell tenned, materializálnod kell.

A Buddhában megtalálható a túlvilági létezés szépsége, de nincs meg benne Zorba, a görög szépsége. Zorba nagyon e világi. Én azt szeretném, ha te egyszerre lennél mindkettő: Zorba, a buddha. Meditatívnak kell lenni, de nem az érzések ellenségének.

Ez a három dimenziód: létezés, érzés, cselekedet. A cselekedet foglalja magában a kreativitást, mindenfajta kreativitást: zenét, költészetet, festészetet, szobrászatot, építészetet, tudományt, technikát. Az érzés foglal magában mindent, ami esztétikai: szeretetet, szépséget. A létezés pedig a meditációt, a tudatosságot öleli fel.

Lazulj el a cselekedetben!

Először a cselekvés természetét és a benne rejlő áramlatokat kell megértened; másként lehetetlen az ellazulás. Még ha akarod is, lehetetlen lesz, ha előtte nem figyelted, nem vizsgáltad, nem ismerted meg a cselekvésed természetét, mert a cselekvés nem egyszerű jelenség. Sokan szeretnének ellazulni, de képtelenek rá. Az ellazulás olyan, mint a virágzás: nem lehet erőltetni. Meg kell értened az egész jelenséget: miért vagy olyan aktív, miért foglalkoztat annyira a cselekvés, miért vagy annyira a megszállottja.

Az ellazulás olyan, mint a virágzás: nem lehet erőltetni. Meg kell értened az egész jelenséget: miért vagy olyan aktív, miért foglalkoztat annyira a cselekvés, miért vagy annyira a megszállottja.

Jól jegyezz meg két szót: az egyik a cselekedet, a másik a cselekvés. A cselekedet nem cselekvés; a cselekvés nem cselekedet. A természetük homlokegyenest ellentétes egymással. A cselekedet az, amikor a szituáció megköveteli, és te cselekszel, válaszolsz. A cselekvés az, amikor nem számít a szituáció, nem választ adsz; olyan nyugtalan vagy belül, hogy a szituáció csupán ürügy az aktivitásra.

A cselekedet csendes elméből érkezik – ez a legcsodálatosabb dolog a világon. A cselekvés nyugtalan elméből érkezik – ez a legvisszataszítóbb. A cselekedet az, amiben van relevancia; a cselekvés irreleváns. A cselekedet pillanatról pillanatra történik, spontán; a cselekvés a múlt terhét hordozza. Nem a jelen pillanatra válaszol, sokkal inkább a nyugtalanságod ömlik belőle, amit a múltból cipelsz magaddal a jelenbe. A cselekedet kreatív. A cselekvés nagyon pusztító – elpusztít téged, elpusztít másokat.

Igyekezz meglátni a finom különbséget. Például ha éhes vagy és eszel, az cselekedet. De ha nem vagy éhes, ha egyáltalán semmi éhséget nem érzel, és mégis eszel, az cselekvés. Ez az evés egyfajta erőszak: elpusztítod az ételt; összepréseled a fogadat, és elpusztítod az ételt, amitől enyhül kissé belső nyugtalanságod. Nem azért eszel, mert éhes vagy, egyszerűen azért eszel, mert egy belső szükség ezt kívánja, egy belső késztetés az erőszakra.

Az állati világban az erőszak a szájhoz és a mancshoz, a körömhöz és a fogakhoz kapcsolódik; ezek az erőszakos dolgok az állatok világában. Amikor eszel, ez a kettő összekapcsolódik: a kezeddel fogod az ételt, és a száddal eszed meg – erőszakos vagy. De ha nincs éhség, akkor ez nem cselekedet, hanem betegség. Ez a cselekvés megszállottság. Természetesen nem ehetsz így szüntelenül, mert kipukkadnál, ezért az emberek trükkökhöz folyamodnak: dohányt vagy rágót rágnak, cigarettát szívnak. Ezek hamis ételek, semmi tápérték nincs bennük, de az erőszak tekintetében remekül működnek.

Ül egy ember, és rágózik – mit csinál éppen? Meggyilkol valakit. Az elméjében, ha tudatosítaná magában, feltehetően gyilkolásról, ölésről fantáziál – és csupán rágót rág, ami önmagában nagyon ártatlan cselekvés. Nem tesz kárt senkiben – de számára nagyon veszélyes, mert látszólag egyáltalán nincs tudatában annak, amit tesz. A dohányzó ember mit csinál? Bizonyos értelemben nagyon ártatlan, csupán beszívja és kifújja a füstöt, belélegzik és kilélegzik – egyfajta beteg pránajáma, egyfajta világi transzcendentális meditáció. Mandalát hoz létre: beveszi a füstöt, kiengedi, beveszi, kiengedi – mandala teremtődik, egy kör. A dohányzáson keresztül egyfajta kántálást végez, ritmikus kántálást. Ez megnyugtatja; enyhül kissé a belső nyugtalansága.

Ha beszélsz valakihez, ne feledd – szinte száz százalékig biztos –, ha az illető a cigarettájáért nyúl, az azt jelenti, hogy unatkozik. Legjobb, ha ekkor távozol. Ki akar dobni, de azt nem teheti meg, túl udvariatlan lenne. Megkeresi a cigarettáját, amivel azt mondja: „Most befejeztem! Elegem van.” Az állatok világában rád ugrana, de ezt nem teheti – emberi lény, civilizált. A cigarettájára ugrik, dohányozni kezd. Most már nem idegeskedik miattad, bezárult a saját füstködébe. Az megnyugtatja.

A cselekvés megmutatja, hogy megszállott vagy. Nem tudsz önmagad maradni; nem tudsz csendben maradni, nem tudsz inaktív maradni. A cselekvésen keresztül veted ki magadból az őrületedet, a tébolyodottságodat.

A cselekedet csodálatos, a cselekedet spontán válaszként érkezik. Az életnek válaszra van szüksége, minden pillanatban cselekedned kell, de a cselekvés a jelen pillanaton keresztül érkezik. Éhes vagy, és ételt keresel, szomjas vagy, és a kúthoz mész. Álmosságot érzel, és aludni térsz. A teljes szituációból következik, hogy cselekszel. A cselekedet spontán és teljes.

A cselekvés sosem spontán, hanem a múltból jön. Feltehetően éveken át gyűjtögetted, és azután kirobban a jelenben – nem releváns. Az elme azonban számító; az elme mindig megtalálja az indokot a cselekvésre. Az elme mindig megpróbálja bebizonyítani, hogy ez nem cselekvés, hanem cselekedet: szükség volt rá. Hirtelen dührohamban törsz ki. Mindenki más felismeri, hogy szükségtelen volt, a szituáció egyáltalán nem kívánta meg, egyszerűen szükségtelen volt – csak te nem látod. Mindenki ugyanazt érzi: „Mit csinálsz? Ez teljesen felesleges volt. Miért vagy olyan dühös?” De te meg fogod találni az indokokat, be fogod bizonyítani, hogy szükség volt rá.

Ezek a keresett indokok segítenek abban, hogy tudattalan maradjon benned az őrületed. Ezek azok a dolgok, amelyeket George Gurdjieff „ütközőknek” nevezett. Az indokokkal ütközőket teremtesz magad körül, így nem ismered fel a valódi helyzetet. Ütközőket a vonatoknál használnak, két vagon között; arra szolgálnak, hogy hirtelen megálláskor ne érje túl nagy sokk az utasokat. Az ütközők fogják fel a csapódást. Cselekvésed mindig szükségtelen, de az indoklás ütközői nem engedik, hogy átlásd a helyzetet. Az ütközők elvakítanak, és folytatódik az ilyen típusú cselekvés.

Ha ez a cselekvés jelen van, nem tudsz ellazulni. Hogyan tudnál ellazulni? Hiszen ez egy megszállott szükséglet, csinálni akarsz valamit, bármit. Mindenütt a világon vannak bolondok, akik azt mondogatják: „Inkább csinálj valamit, minthogy semmit se tegyél.” És vannak egészen bolondok, akik szállóigévé tették szerte a világon: „Az üres elme az ördög játékszere.” Nem az! Az üres elme Isten játékszere. Az üres elme a legcsodálatosabb dolog a világon, a legtisztább. Hogyan lehetne az üres elme az ördög játékszere? Az ördög nem tud behatolni az üres elmébe, ez lehetetlen! Az ördög csupán abba az elmébe tud behatolni, amely a cselekvés megszállottja – akkor az ördög a gondjaiba tud venni, utakat, eszközöket és módszereket mutathat arra, hogyan légy még aktívabb. Az ördög sosem mondja: „Lazíts!” Azt mondja: „Miért vesztegeted az idődet? Csinálj valamit, ember – mozgás! Az élet elhalad melletted, csinálj valamit!” És minden nagy tanító, a tanítók, akik ráébredtek az élet igazságára, felismerték, hogy az üres elme ad teret Istennek, hogy beléd hatolhasson.

Az ördög a cselekvést használhatja ki, nem az üres elmét. Hogyan használhatna az ördög egy üres elmét? Még csak a közelébe se mer jönni, mert az üresség egyszerűen megöli. De ha mély késztetés hajt, őrült késztetés az aktivitásra, akkor az ördög átveszi az irányítást. Akkor ő mutat majd neked utat – akkor ő lesz az egyetlen útmutatód.

Vannak egészen bolondok, akik szállóigévé tették szerte a világon: „Az üres elme az ördög játékszere.” Nem az! Az üres elme Isten játékszere.

Szeretnélek meggyőzni, hogy ez a szállóige teljesen hamis. Bizonyára maga az ördög sugalmazta.

Az aktivitás iránti megszállottságot kell megfigyelned. És a saját életedben kell megfigyelned, mert én bármit mondok, nem lesz túl sok értelme számodra, hacsak nem látod meg saját magadban, hogy cselekvésed felesleges és egyáltalán nem szükséglet. Miért teszed?

Utazás közben látom, hogy az emberek szüntelenül ugyanazt teszik újra és újra. Huszonnégy órán át együtt vagyok egy utassal a vonaton. El fogja olvasni ugyanazt az újságot újra és újra, nem találván más tennivalót. Egy vasúti kocsiba bezárva nincs túl sok lehetőség az aktivitásra, ezért fogja elolvasni újra és újra ugyanazt az újságot. Én meg figyelem… mit csinál ez az ember?

Egy újság nem a Gíta vagy a Biblia. A Gítát számtalanszor elolvashatod, mert mindannyiszor, ha nekilátsz, új jelentések tárulnak fel. De egy újság nem a Gíta! Még egyszeri elolvasásra sem érdemes, az emberek mégis megállás nélkül olvassák. Újra és újra nekikezdenek. Mi a probléma? Ez egy szükséglet? Nem – megszállottak az emberek; képtelenek csendesek, inaktívak maradni. Lehetetlen számukra, mert olyannak látják, mint a halált. Azt hiszik, aktívnak kell lenniük.

A sokévi utazgatás számtalan lehetőséget nyújtott számomra, hogy a tudtuk nélkül megfigyeljem az embereket, mert gyakran csupán egyetlen ember van velem a kupéban. Az illető rendszerint minden erejével azon igyekszik, hogy beszélgetésbe elegyedjen velem, de én csak igennel vagy nemmel válaszolok; így lemond a dologról. Attól kezdve egyszerűen figyelek – csodálatos kísérlet, és teljesen költségmentes! Figyelem őt: kinyitja a bőröndjét – és látom, hogy nem csinál semmit –, belenéz, és becsukja. Azután kinyitja az ablakot, majd bezárja. Azután újra az újsághoz fordul, majd dohányzik, megint kinyitja a bőröndöt, eligazgatja, megy, és kinyitja az ablakot, kinéz rajta. Mit csinál? És miért? Belső késztetés, valami remeg benne, lázas elmeállapot. Tennie kell valamit, máskülönben elveszett. Bizonyára aktív ember az életben; most lenne ideje az ellazulásra, de képtelen rá, a régi szokás tartja magát.

Ha fel akarsz mászni a legmagasabb hegycsúcsra, az nehéz feladat. És amikor eléred a csúcsot és lefekszel, a felhőkkel társalogsz, nézed az eget, az öröm eltölti a szívedet – ez az öröm mindig eljön, ha eléred a kreativitás bármely csúcsát.

Szabadság

Merj önmagad lenni

189 oldal
Keresd a weboldalunkon!
www.edesviz.hu

E-könyv
formátumban is kapható!

Osho arra törekszik, hogy rávilágítson azokra a tévhitekre, amelyek nem engedik, hogy önmagad lehess. Arra ösztönöz, hogy nézz szembe mindazzal, amit elkerülni próbálsz, hiszen így jutsz el a valódi felismerésekhez és az erőhöz. Segít beazonosítani a szabadságod útjában álló akadályokat, akár a környezeted, akár saját magad állítottad őket. Segít bölcsen megválasztani a megvívandó csatákat, hogy hű legyél önmagadhoz.

Intimitás

A bizalom művészete

197 oldal
Keresd a weboldalunkon!
www.edesviz.hu

E-könyv
formátumban is kapható!

Bizalmas viszonyra vágyunk, kapcsolataink alapja az intimitás. E nélkülözhetetlen értéknek fontos része, de nem egésze a szexualitás és a testi érintkezés. Sokkal fontosabb, hogy legbensőbb érzéseinket és sebezhetőségünket megosszuk és vállaljuk mások előtt is. Ha a sebeket nem tárjuk fel, sosem fognak begyógyulni. Osho lépésről lépésre bemutatja, miként erősíthetjük meg kapcsolatainkat őszinteséggel és bizalommal. Ne hagyjuk, hogy a valódi intimitás kimaradjon az életünkből.

Bátorság

A félelemnélküliség művészete

209 oldal
Keresd a weboldalunkon!
www.edesviz.hu

E-könyv
formátumban is kapható!

Az élet szüntelenül áramlik, ezer és ezer kétség között. Ebben rejlik a szabadsága. Ne nevezd ezt bizonytalanságnak, se félelemnek. Osho szerint a bátorság nem azonos a félelem hiányával, inkább szembenézés a jelenlétével. A kötet számos meditációs technikát is tartalmaz, amelyek segítenek megbarátkozni félelmeinkkel.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen